ΚΑΝΟΝΙΣΜΟΣ (ΕΚ) αριθ. 1001/97 ΤΟΥ ΣΥΜΒΟΥΛΙΟΥ της 2ας Ιουνίου 1997 για την επιβολή οριστικού δασμού αντιντάμπινγκ στις εισαγωγές νημάτων από πολυεστέρες καταγωγής Μαλαισίας και την οριστική είσπραξη του επιβληθέντος προσωρινού δασμού

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1), εφεξής καλούμενος «βασικός κανονισμός» και ιδίως το άρθρο 9,

την πρόταση της Επιτροπής, κατόπιν διαβουλεύσεων με τη συμβουλευτική επιτροπή,

Εκτιμώντας τα ακόλουθα:

Α. Προσωρινά μέτρα

(1) Με τον κανονισμό (ΕΚ) αριθ. 53/97 (2) (εφεξής καλούμενο «προσωρινό κανονισμό»), η Επιτροπή επέβαλε προσωρινό δασμό αντιντάμπινγκ στις εισαγωγές στην Κοινότητα νημάτων από πολυεστέρες (εφεξής καλούμενων «ΡΤΥ») καταγωγής Μαλαισίας, που υπάγονται στους κωδικούς ΣΟ 5402 33 10 και 5402 33 90.

Β. Επακόλουθη διαδικασία

(2) Μετά την επιβολή του προσωρινού δασμού αντιντάμπινγκ, όλα τα ενδιαφερόμενα μέρη ενημερώθηκαν εγγράφως σχετικά με τα ουσιώδη περιστατικά και τις εκτιμήσεις βάσει των οποίων είχαν επιβληθεί τα προσωρινά μέτρα.

Ταυτόχρονα, όλα τα λοιπά μέρη που είναι γνωστό ότι ενδιαφέρονται ενημερώθηκαν σχετικά με την επιβολή των προσωρινών μέτρων.

(3) Με τον προσωρινό κανονισμό τους παραχωρήθηκε επίσης προθεσμία, εντός της οποίας τα ενδιαφερόμενα μέρη μπορούσαν να γνωστοποιήσουν τις απόψεις τους εγγράφως και να ζητήσουν να γίνουν δεκτά σε ακρόαση από την Επιτροπή.

(4) Ωστόσο, κανένα από τα μέρη δεν γνωστοποίησε τις απόψεις του εγγράφως ούτε ζήτησε ακρόαση από την Επιτροπή εντός της ορισθείσας προθεσμίας, ούτε ελήφθησαν άλλες παρατηρήσεις μετά την εν λόγω περίοδο.

Γ. Υπό εξέταση προϊόν και ομοειδές προϊόν, ντάμπινγκ, κοινοτικός κλάδος παραγωγής, ζημία, πρόκληση ζημίας και κοινοτικό συμφέρον

(5) Δεδομένου ότι δεν υπεβλήθησαν νέα επιχειρήματα από κανένα ενδιαφερόμενο μέρος όσον αφορά τα προκαταρκτικά συμπεράσματα της Επιτροπής σχετικά με το υπό εξέταση προϊόν, το ομοειδές προϊόν, το ντάμπινγκ, τον κοινοτικό κλάδο παραγωγής, τη ζημία, την πρόκληση ζημίας και το κοινοτικό συμφέρον, το Συμβούλιο επιβεβαιώνει τα συμπεράσματα, όπως παρατίθενται στις αιτιολογικές σκέψεις 7 έως 72 του προσωρινού κανονισμού.

Δ. Οριστικός δασμός

(6) Για τον καθορισμό του ύψους του οριστικού δασμού που πρέπει να επιβληθεί, το Συμβούλιο έλαβε υπόψη τα διαπιστωθέντα περιθώρια ντάμπινγκ και το ύψος του δασμού που απαιτείται για την εξάλειψη της ζημίας που υπέστη ο κοινοτικός κλάδος παραγωγής, βάσει της μεθοδολογίας που παρατίθεται στις αιτιολογικές σκέψεις 73 έως 78 του προσωρινού κανονισμού.

(7) Εφόσον τα περιθώρια ντάμπινγκ ήταν κατώτερα από τα διαπιστωθέντα περιθώρια ζημίας, επιβεβαιώνεται ότι το ύψος του δασμού αντιντάμπινγκ θα πρέπει να βασισθεί στο επίπεδο των περιθωρίων ντάμπινγκ που διαπιστώθηκαν τελικώς σύμφωνα με το άρθρο 9 παράγραφος 4 του βασικού κανονισμού, ήτοι, 16,4 % για τον συνεργαζόμενο μαλαίο εξαγωγέα, την Hualon Corporation (Μ) Sdn.BHd., και 32,5 % για άλλους - μη συνεργαζόμενους παραγωγούς και εξαγωγείς της Μαλαισίας.

Το Συμβούλιο επιβεβαιώνει το ύψος και τη μορφή των οριστικών μέτρων που πρέπει να επιβληθούν.

Ε. Είσπραξη του προσωρινού δασμού

(8) Λόγω των περιθωρίων ντάμπινγκ που διαπιστώθηκαν τελικώς και της σημαντικής ζημίας που προκλήθηκε στον κοινοτικό κλάδο παραγωγής, το Συμβούλιο κρίνει απαραίτητο να εισπραχθούν οριστικά, μέχρι το ύψος του ποσού του δασμού που επιβάλλεται οριστικά, τα ποσά που έχουν καταβληθεί ως εγγύηση υπό τη μορφή προσωρινού δασμού αντιντάμπινγκ.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Επιβάλλεται οριστικός δασμός αντιντάμπινγκ στις εισαγωγές ΡΤΥ που υπάγονται στους κωδικούς ΣΟ 5402 33 10 και 5402 33 90, καταγωγής Μαλαισίας.

2. Το ποσοστό του οριστικού δασμού αντιντάμπινγκ που εφαρμόζεται στην καθαρή τιμή «ελεύθερο στα κοινοτικά σύνορα», πριν από την επιβολή δασμού, καθορίζεται ως εξής:

>ΘΕΣΗ ΠΗΝΑΚΑ>

3. Με την επιφύλαξη διαφορετικών διατάξεων, εφαρμόζονται οι διατάξεις που ισχύουν για τους δασμούς.

Άρθρο 2

Τα ποσά που έχουν καταβληθεί ως εγγύηση υπό τη μορφή προσωρινού δασμού αντιντάμπινγκ, δυνάμει του κανονισμού (ΕΚ) αριθ. 53/97, εισπράττονται οριστικά μέχρι το ποσοστό του οριστικώς επιβαλλόμενου δασμού.

Άρθρο 3

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 2 Ιουνίου 1997.

Για το Συμβούλιο

Ο Πρόεδρος

H. VAN MIERLO

(1) ΕΕ αριθ. L 56 της 6. 3. 1996, σ. 1 7 κανονισμός όπως τροποποιήθηκε από τον κανονισμό (ΕΚ) αριθ. 2331/96 (ΕΕ αριθ. L 317 της 6. 12. 1996, σ. 1).

(2) ΕΕ αριθ. L 13 της 16. 1. 1997, σ. 6.